**BRESTANICA**

Brestanica, do **leta 1953 Rajhenburg** (nemško Reichenburg) je trg v Občini Krško z okrog **1000** prebivalci. Trško jedro leži v ozki dolini ob izlivu istoimenskega potoka v Savo. V zadnjih desetletjih se naselje širi ob Savi, zlasti na sever, v širši del doline proti Senovem, ki se z Brestanico funkcionalno združuje v eno celoto. V kraju se nahaja tudi Termoelektrarna Brestanica, ki je na svoji prejšnji lokaciji zrasla ob rudniku rjavega premoga na Senovem in se kot prva v Sloveniji preusmerila na zemeljski plin.

**Zgodovina**

Kraj se v starih zapisih **prvič omenja že leta 838**, ko naj bi mejnemu grofu Salachonu pribežal slovansko-panonski knez Pribina. Verjetno je že takrat stala na grajskem griču utrjena postojanka ali celo grajska stavba. Tako spada Brestanica med najstarejše slovenske kraje. Listina z dne 29. septembra 895, ki prvič izpričuje brestaniški grad, je bila v raziskavah spoznana za ponaredek. Ima bogato zgodovinsko preteklost, saj so ohranjeni zgodovinski ostanki tako iz časa prazgodovine, kot iz časa rimskega imperija, ko naj bi mimo Brestanice peljala **rimska cesta** Neviodunum-Celeia. Prav pri Brestanici naj bi cesta prečkala reko Savo, o čemer pričajo **ostanki starega rimskega mostu**.

Naselje pod gradom naj bi že leta **1322, skupaj s Sevnico, dobila trške pravice**, sočasno, ko so Brežice dobile mestne (Salzburška posest v Posavju), vendar pisni viri kraj kot trg omenjajo šele leta **1432**, s pravicami tedenskih trških dni ter štirimi živinsko kramarskimi sejmi letno. To je dalo kraju za dolgo časa pečat obrtno trgovskega centra širšega zalednega področja pod Bohorjem.

**Druga svetovna vojna**

V gradu je nemški okupator maja 1941 uredil **preselitveno taborišče**, skozenj je šlo v izgnanstvo okoli **45.000 Slovencev**, večinoma prebivalcev Posavja, kar je bilo številčno največ na ozemlju Slovenije. V letih 1942 do 1945 so bili v gradu razni nacistični uradi. Sedaj je v gradu Muzej novejše zgodovine Slovenije enota Brestanica.

**Grad Rajhenburg**, tudi grad Brestanica, stoji v Brestanici nad sotočjem rek Brestanice in Save. Grad je gotovo stal že zelo zgodaj, vendar pa je listina z dne 29. septembra 895, ki je dolgo veljala za prvo omembo gradu, grad pa zaradi nje najstarejši v Sloveniji, bila v raziskavah spoznana za ponaredek. Ta grad je bil uničen v času ogrskih vpadov na področje Posavja. **Po letu 1126** je salzburški nadškof Konrad I. znova pozidal grad, ki je bil kot »Reichenburch« prvič omenjen leta 1309. **Rodbina Reichenburških je grad upravljala med leti 1141 (prva omenjena lastnika sta bila Oton in Rajnbert Reichenburg) in 1570, ko je s smrtjo Hansa Rajnprehta rodbina izumrla**. Med letoma 1469 in 1480 je bil grad tarča turških napadov. Dediči rodbine Reichenburg so bili njihovi sorodniki Welzerji. Med letoma 1515 in 1573 so grad zasedli kmečki uporniki. Welzerji so se jim med hrvaško-slovenskim kmečkim puntom leta 1573 odkupili, ker so jih s podpirali z živili. Tako so grad dobili nazaj. Nadaljnji lastniki so bili: od leta 1579 - baron Volkart Eghk, Alexander Paradaiser (od 1591), Franz Gall pl. Gallenstein (od okoli 1600) baron Vid Jakob **Moscon** (1639), baron Leopold Curti, Karl Reising, grof Hanibal Heister, med leti 1721 in 1802 pa **grofje Attemsi**. Za njimi se je izmenjalo še 5 lastnikov, preden je leta **1884 grad in posestvo kupil Gabriel Giraud, redovnik iz Lyona, in ga prepustil v upravljanje francoskim trapistom.** Ti so grad spremenili v Samostan Marijinega odrešenja in ostali v njem do 2. svetovne vojne. Med vojno je bil v njem center za slovenske izgnance, po vojni ženski zapor, danes pa je v njem Muzej slovenskih izgnancev. Ob denacionalizaciji so trapisti grad in posestva prepustili slovenski Rimokatoliški cerkvi, že pred vojno pa so mnogim prebivalcem Brestanice podarili posesti. V obnovu gradu je krška občina vložila 5 milijonov evrov. Grad je bil pripravljen za obiskovalce do konca leta 2012.

-----------------------------------------------------------------------------------------------

Grad Rajhenburg je **eden izmed najstarejših grajskih objektov v Sloveniji**. **Sevniški 1309!** Nahaja se južno pod naseljem Brestanica v občini Krško, nad izlivom potoka Brestanica v Savo, in sicer na nadmorski višini 241 metrov. Stoji na razglednem pomolu, severno nad Savo.

Kraj se v pisnih virih prvič omenja leta 895, ko je na grajskem griču stala trdnjava, ki je bila kasneje porušena (vprašljivo!). Grad je bil **med leti 1130 in 1147** na novo pozidan na pobudo salzburškega škofa Konrada, ki je nanj poslal ministerialno rodbino, ki je sprejela ime Rajhenburška. Ob vznožju gradu Rajhenburg in blizu savskega brega se nahaja spodnji grad Turn, ki naj bi ga Rajhenburški dali postaviti v visokem srednjem veku. Usoda spodnjega gradu je danes negotova. Pred nekaj leti so pozidali njegov zgornji del in naredili novo streho, da bi ga zaščitili pred propadanjem.

V 17. stoletju je rodbina Gallenstein vplivala na izoblikovanje dokončne podobe gradu Rajhenburg, ki se je ohranila do danes. Menihi trapisti iz Francije so leta 1881 grad kupili in preuredili v samostan. Ukvarjali so se s številnimi dejavnostmi. Najbolj znani so bili po izdelovanju sira (trapist) in industrijski proizvodnji čokolade in likerjev. Imeli so svojo elektrarno, tiskarno in že leta 1896 tudi telefon. Na gradu so prebivali do konca aprila 1941, ko so ga zavzeli Nemci in preuredili v preselitveno taborišče za izgon Slovencev. Grajski prostori so bili namenjeni za pisarne in bivališče štaba, izgnanci so prebivali v hlevih oziroma v lesenih barakah. Iz tega taborišča so v izgnanstvo napotili 45.000 Slovencev. **Spomladi 1942 so taborišče ukinili**, v gradu pa so naredili prostor za druge nacistične ustanove in urade. Po koncu druge svetovne vojne je bil grad nacionaliziran, tedanja uprava za notranje zadeve pa ga je preuredila v **zapor za ženske**. Junija 1948 je grad postal eden izmed petih tako imenovanih kazensko poboljševalnih domov na slovenskem območju. Tam so zapornice odslužile kazen s prisilnim delom, kar so odpravili leta 1951. **Po letu 1966 so bili zapori v gradu ukinjeni**. Od leta 1968, ko so na gradu postavili muzejsko razstavo Slovenski izgnanci med drugo svetovno vojno, ki so jo pripravili pod vodstvom Toneta Ferenca, se je grad postopno spreminjal v muzejski objekt. Danes predstavlja sedež muzejske enote Muzeja novejše zgodovine iz Ljubljane. Na gradu si lahko ogledamo tri stalne razstave. Razstava o slovenskih izgnancih prikazuje nemške težnje po slovenskem ozemlju, nemško raznarodovalno politiko, preselitvena taborišča ter izgon Slovencev v Srbijo, na Hrvaško in v Nemčijo, življenje v izgnanstvu in vrnitev izgnancev v domovino. Razstava o političnih zapornikih in internirancih prikazuje okupatorjev teror na slovenskem ozemlju, zapiranje v zapore in mučenje ter pobijanje in izgon v koncentracijska taborišča. Razstava o trapistih pa prikazuje ustanovitev reda v Franciji ter njihov prihod in življenje v Rajhenburgu. Poleg teh razstav je prikazana tudi zgodovina gradu.

**Oktobra leta 2004 je grad prešel v last občine Krško**, ki je zanj pripravila program celovite obnove, ki še čaka na realizacijo. V sklopu obnove grajske stavbe so predvidene tudi prenove muzejskih zbirk in nove postavitve obstoječih razstav, pripravljajo pa tudi postavitev razstave terorja, kjer bo predstavljeno delovanje povojnih zaporov na gradu. Decembra 2007 je občina Krško predala upravljanje gradu Kulturnem domu Krško, ki na gradu organizira različne prireditve. V poletnih mesecih potekajo prireditve pod naslovom Poletje na gradu Rajhenburg. Na gradu se nahaja tudi Galerija samorastnikov, kjer gostijo občasne razstave umetnikov, v pritličju pa sta Galerija vin iz vinorodne dežele Posavja ter zasebna likovna galerija.

**Grad Turn**

Zgodovinski viri o nastanku dvorca niso raziskani, **ime Flisov grad**, po katerem je ta tudi znan, pa izvira od nekdanjega lastnika. Začetki **iz 13. stoletja**. Pripovedka govori o dveh sovražnih bratih, katerih eden naj bi posedoval gornji, drugi dolnji rajhenburški grad. Lastniki Turna so bili v preteklosti zatrdno tudi lastniki starega gradu Rajhenburg, čeprav v literaturi o tem ni podatkov. Danes je v delno že razsuti stavbi še nekaj stanovanj.

Najstarejši del zasnove, mogočna pravokotna stavba, ki leži ob cesti, kaže znotraj v svojem spodnjem delu, v pritličju in v nadstropju, vse značilnosti romanske zidave, a brez vseh drugih sočasnih arhitekturnih detajlov. Vendar ob današnjem poznavanju okoliščin vse kaže, da to niso ostanki nekdanjega Šperenberka. Vsiljuje se domneva, da gre **za ostanke nekdanjega gospodarskega poslopja ali skladišča**, kakršnega na tej pomembni pristaniški postaji ob Savi lahko morda že tistihdob pričakujemo. Če odštejemo zidavo v njegovem spodnjem delu pa kaže trakt v svoji današnji podobi **renesančno-baročen značaj**. Stara okna s kamnitimi renesančnimi okviri so ohranjena na dvoriščni strani - dve med njimi sta dvojni in oblikovani kot bifori. Na dvoriščni strani je ohranjen tudi polkrožno sklenjen kamniti portal z ostrimi robovi. Na zunanjih straneh trakta, ki je za vedutno fiziognomijo dvorca najodličnejši, so okenske odprtine recentno povečane (opečna polnila ob oknih). V vrhnjem nadstropju trakta so ohranjene kamnitne konzole, na katerih so nekoč počivali stropi. **Stolpič**, ki se drži trakta, so sodeč po značaju portala, pozidali v **2. polovici 16. ali 1. polovici 17. stoletja**, saj vidimo na Vischerjevem bakrorezu Turn že v njegovi današnji podobi.

------------------------------------------------------------------

Danes je grad sicer na novo prekrit, starejši del pa so v bistvu samo še stene brez treh stropov. V mlajšem delu so tri stanovanja: eno kupljeno in dve najemniški. Starejši del ima verjetno negotovo prihodnost. Pred davnimi leti so celo govorili, da se je zanj zanimala Konfekcija Lisca, ki je iskala prostor za šivalnico. Še vedno pa je v spominu tudi zgodba o dveh sprtih bratih, lastnikih gradov, ki sta si napovedala dvoboj točno opoldne in se z oken obeh gradov medsebojno ustrelila.

**GOSTILNA PEČNIK in LOKAL MEDVEDOV BRLOG**

Lastnica Gostilne Pečnik se je pred kratkim smrtno ponesrečila. Na Medvedov brlog pa spominja samo še napis, lokal je že dolgo zaprt.

**NA BREGU SAVE MED BRESTANICO IN BLANCO**

-tu raste veliko navadne trdoleske, med drevesi prevladujejo jelše

-»Roške jame« so zelo zarasle z različnimi rastlinami

-na celi poti nismo našli niti enega grmička ambrozije

-veliko je kotičkov z mizami in klopmi za počitek

-ob zavoju Save »Penk« so včasih lovili les in premog, ki je priplaval po reki; tu je tudi pomnik partijskega srečanja 5. 5. 1941

-mostove za železnico so morali zaradi povišanega vodostaja utrditi

-na Rožnem je neverjetno velik prostor za privezovanje čolnov

-del sadovnjakov pred Blanco izgleda zanemarjen

**BLANCA**

240 prebivalcev. Imajo šolo in vrtec, v okolici pa je veliko sadovnjakov.

Na nasipu ob Savi so uredili igrišče z nekaj igrali za otroke in nekaj vadbenimi elementi za odrasle. Za otroke je na voljo celo stranišče.

V okviru Okrepčevalnice Trimček deluje tudi Pošta Blanca, ponudijo pa lahko tudi 22 postelj za prenočevanje v hostelu.

Viri:

<https://sl.wikipedia.org/wiki/Brestanica>

<https://sl.wikipedia.org/wiki/Grad_Rajhenburg>

<https://sl.wikipedia.org/wiki/Trapistovski_samostan_Marijinega_odre%C5%A1enja_Rajhenburg>

<http://www.gradovi.net/grad/brestanica_grad_rajhenburg>

<http://www.gradovi.net/grad/turn_v_brestanici_spodnji_rajhenburski_grad>

<https://sl.wikipedia.org/wiki/Blanca>